ডেঙ্গি আতঙ্ক নিরসনে অভিনব পদক্ষেপ করল রাজ্য স্বাস্থ্য দফতর। পরীক্ষার ছলেই জেনে নেওয়া হচ্ছে ছাত্র-ছাত্রীদের বাড়ির পরিবেশ। বুঝে নেওয়ার চেষ্টা হচ্ছে সেখানে ডেঙ্গি থাকার সম্ভাবনা কতটা।

এই বিষয়ে অন্যান্য খবর

ডেঙ্গি নয়, জ্বরকে ‘অজানা’ তকমা দিলেন পুরমন্ত্রী ফিরহাদ


শিক্ষকদের মাধ্যমে একটি নতুন ছকের প্রশ্নপত্র ছাত্র-ছাত্রীদের দেওয়া হবে। এক সপ্তাহ সময় নিয়ে ছাত্র বা ছাত্রীরা উত্তরের জায়গায় ‘হ্যাঁ’ বা ‘না’ লিখবে। এই উত্তরপত্র বিদ্যালয়ের শিক্ষকরা দেখেই নিশ্চিত হতে পারবেন ওই ছাত্র-ছাত্রীর বাড়ির কোথাও কোনও রকম ডেঙ্গির সম্ভাবনা রয়েছে কি না।
ডেঙ্গির সম্ভাবনা বুঝতে পারলে প্রথমে প্রয়োজনীয় পদক্ষেপ করতে হবে শিক্ষকদেরই। তবে, দরকারে সাহায্য নেওয়া যাবে স্বাস্থ্য দফতরেরও। সম্প্রতি এ রকমই একটি নির্দেশিকা প্রশ্নপত্রসহ স্বাস্থ্য দফতরের কাছ থেকে শিক্ষা দফতরের হাতে এসেছে। সেই প্রশ্নপত্র ইতিমধ্যে পৌঁছেও গিয়েছে পশ্চিম মেদিনীপুরের বিদ্যালয়গুলিতে।

এমন প্রশ্নপত্রই দেওয়া হচ্ছে পড়ুয়াদের। নিজস্ব চিত্র
এতে ১৬টি প্রশ্ন রয়েছে। কোনও প্রশ্নে লেখা, বাড়ির পাশে কোনও পরিত্যক্ত টায়ার, ডাবের খোলা, ভাঙা বাসনপত্র পড়ে রয়েছে কি না? কোনও প্রশ্নে বাড়িতে সেপটিক ট্যাংক রয়েছে কি না? কিংবা, বাড়িতে ফুলদানি বা চৌবাচ্চায় জল জমে রয়েছে কি না? এ বিষয়ে জেলার মুখ্য স্বাস্থ্য আধিকারিক ডাক্তার গিরিশচন্দ্র বেরা বলেন, ‘‘জেলাতে ডেঙ্গি বিষয়ে বিভিন্ন এলাকাতেই সতর্কতামূলক বিভিন্ন ব্যবস্থা ও সচেতনতা প্রচার শুরু হয়েছে। সেই কাজে হাত লাগানোর জন্য শিক্ষা দফতরের মাধ্যমে ছাত্র-ছাত্রীদের সাহায্য নেওয়া হচ্ছে।’’

ডেঙ্গি নিয়ে মানুষকে সচেতন করতে উদ্যোগী পড়ুয়ারা। নিজস্ব চিত্র
তবে পশ্চিম মেদিনীপুর জেলায় এই মুহূর্তে ডেঙ্গি ছাড়াও বিভিন্ন রকম জ্বরের প্রকোপ দেখা দিয়েছে। জেলার বিভিন্ন হাসপাতালগুলিতে এবং স্বাস্থ্যকেন্দ্রে হাজার হাজার মানুষ জ্বরে আক্রান্ত হয়ে ভর্তি রয়েছে। স্বাস্থ্য দফতরের হিসেব অনুসারে গত এক মাসে পশ্চিম মেদিনীপুর জেলায় ৭২ জন ডেঙ্গিতে আক্রান্ত হয়েছেন। মৃত্যু হয়েছে তিন জনের। স্বাস্থ্য দফতরের পক্ষ থেকে উপদ্রুত এলাকাগুলোতে যেমন মেডিকেল টিম পাঠিয়ে পরিস্থিতি নিয়ন্ত্রণের চেষ্টা হচ্ছে, একই সঙ্গে সাধারণ মানুষকে সচেতন করা হচ্ছে।